ΓΡΑΠΤΗ ΕΡΩΤΗΣΗ E-3813/97 υποβολή: Ilona Graenitz (PSE) προς την Επιτροπή (28 Νοεμβρίου 1997)

Θέμα: Παιχνίδια σε τροφές

Η Κοινοτική Επιτροπή για την Ασφάλεια των Προϊόντων έχει ήδη δύο φορές ασχοληθεί με το πρόβλημα των κινδύνων που συνεπάγονται για τους καταναλωτές τα παιχνίδια που περιέχονται σε είδη τροφών, αλλά δεν έχει μέχρι στιγμής εισηγηθεί τη λήψη συγκεκριμένων μέτρων (η τελευταία συνεδρίασή της πραγματοποιήθηκε στις 22.10.1997).

Γνωρίζει η Επιτροπή ότι αυτού του είδους τα προϊόντα έχουν απαγορευθεί στις ΗΠΑ και ότι μια μεγάλη βιομηχανία τροφών υποχρεώθηκε μόλις προσφάτως να αποσύρει ένα τέτοιο προϊόν από την αμερικανική αγορά, μετά την αποκάλυψη 12 ατυχημάτων;

Γιατί η Επιτροπή δεν προβαίνει στην άμεση ανάληψη δράσης για την προστασία των καταναλωτών και ιδιαίτερα των παιδιών που είναι περισσότερο ευάλωτα;

Απάντηση της κ. Bonino εκ μέρους της Επιτροπής (19 Δεκεμβρίου 1997)

Όπως αναφέρθηκε ήδη στις απαντήσεις των ερωτήσεων Ε-2479/97 του κ. Whitehead ((ΕΕ C 82, 17.3.1998, 89. )) και Ε-3085/97 του κ. Apolinario ((ΕΕ C 102 της 3.4.1998, 164. )), η επιτροπή έκτακτης ανάγκης που προβλέπεται από την οδηγία 92/59/ΕΟΚ ((ΕΕ L 228, 11.8.1992 )) για τη γενική ασφάλεια των προϊόντων έχει λάβει ήδη συγκεκριμένα μέτρα όσον αφορά το συνδυασμό παιχνιδιών και τροφίμων.

Η Επιτροπή γνωρίζει τις διαφορές που υπάρχουν ανάμεσα στην αμερικανική και την ευρωπαϊκή νομοθεσία, όσον αφορά την τοποθέτηση μη βρώσιμων αντικειμένων σε τρόφιμα. Είναι επίσης ενήμερη για την απόφαση της Nestle να σταματήσει τη διάθεση των γλυκών «Nestle Magic», ως αντίδραση στην αυξανόμενη κριτική που ασκείται, παρ' ό,τι η αμερικανική υπηρεσία τροφίμων και φαρμάκων δεν έχει αποφασίσει τη λήψη κάποιων δεσμευτικών μέτρων.

Βέβαια, η οδηγία 92/59/ΕΟΚ προβλέπει τη λήψη των αναγκαίων μέτρων από τα κράτη μέλη που θα εξασφαλίζουν ότι όλα τα καταναλωτικά προϊόντα που διατίθενται στην αγορά είναι ασφαλή. Στα πλαίσια της οδηγίας αυτής, η Επιτροπή μπορεί να παρέμβει μόνο για προϊόντα που συνιστούν σοβαρό και άμεσο κίνδυνο, εφόσον αυτό έχει ζητηθεί από τα κράτη μέλη και πληρούνται διάφορες άλλες προϋποθέσεις ((Άρθρα 9 έως 11 της οδηγίας 92/59/ΕΟΚ )).

Κατά την τελευταία συνεδρίαση της επιτροπής έκτακτης ανάγκης, στις 22 Οκτωβρίου 1997, οι αντιπρόσωποι των κρατών μελών αναφέρθηκαν στα αποτελέσματα των ειδικών μελετών αγοράς όσον αφορά τα μη βρώσιμα αντικείμενα που αναμιγνύονται με τρόφιμα χωρίς να έχουν χωριστή συσκευασία, οι οποίες έγιναν ύστερα από σχετικό αίτημα της Επιτροπής. Τα κράτη μέλη δήλωσαν ότι διαθέτουν τους απαραίτητους μηχανισμούς για να αντιμετωπίσουν τους κινδύνους που θα προκύψουν από αυτά τα προϊόντα στο μέλλον και ότι δεν χρειάζεται η ανάληψη δράσης εκ μέρους της Κοινότητας.

Όσον αφορά τα συσκευασμένα μη βρώσιμα αντικείμενα που περιέχονται σε τρόφιμα, τα κράτη μέλη δεν ανέφεραν την ανάγκη ανάληψης κάποιων ενεργειών σε εθνικό επίπεδο και δεν ζήτησαν τη λήψη μέτρων από την Επιτροπή. Παρ' όλα αυτά, η Επιτροπή κάλεσε τα κράτη μέλη που διαθέτουν περαιτέρω πληροφορίες για το θέμα αυτό να τις υποβάλλουν.

Η Επιτροπή, βάσει των πληροφοριών αυτών, θα συνεχίσει να παρακολουθεί το συγκεκριμένο θέμα. Εάν οι υπάρχοντες μηχανισμοί αποδειχθούν ανεπαρκείς, η Επιτροπή θα εξετάσει περαιτέρω μέτρα για την εξασφάλιση ενός υψηλού επιπέδου προστασίας του καταναλωτή.